Sagunt se suma al Dia Internacional contra l'LGTBI-fòbia en l'Esport
19 de febrer 2025

![](/media/n3vb2hlw/img_4144_c.jpg?width=850&height=566.6666666666666)

Les instal·lacions esportives municipals de Sagunt seran espais lliures d'LGTBI-fòbia. Eixa és la voluntat de l'Ajuntament de Sagunt, que a través de les seues regidories de Polítiques LGTBIQ+ i d'Activitat Física, Salut i Esports han presentat la campanya Fes esport amb orgull, aprofitant que este dimecres és el Dia Internacional contra l'LGTBI-fòbia en l'Esport.

El regidor de Polítiques LGTBIQ+, Raúl Palmero, acompanyat pel d'Activitat Física, Salut i Esports, Javier Timón, han presentat el cartell i un octàleg de bones pràctiques que es proposaran en totes les dependències esportives municipals.

“La nostra ciutat, el nostre esport, és un referent quant a drets i llibertats per al col·lectiu, i estes accions sempre venen a sumar un poc més i a conscienciar eixes persones que moltes vegades tenen algun tipus de desconeixement”, ha manifestat Palmero.

Per la seua banda, Timón ha posat el focus en la transversalitat de les iniciatives que es requerixen per a això: “Este és un assumpte que s'ha de combatre des de molts fronts i què millor que l'esport, una cosa tan transversal, siga present. Hem de combatre entre tots qualsevol mena de violència que es done en l'esport, on parlem habitualment de valors, i açò forma part d'això”.

La campanya comptarà també amb una sèrie de lones i cartells que es col·locaran en els centres esportius municipals de tota la ciutat, a més d'un codi de bones pràctiques.

Les normes de conducta LGTBIQ+friendly que s'implementaran a partir d'ara en centres i instal·lacions esportives municipals començaran, en primer lloc, pel respecte i diversitat. En este sentit, s'incidix en el fet que totes les persones **han de ser tractades amb respecte sense importar la seua identitat de gènere, orientació sexual o expressió de gènere**.

Pel que fa **al llenguatge, es fomentarà que siga inclusiu i positiu** per a aconseguir un ambient en el qual totes les persones se senten benvingudes, evitant acudits, comentaris o expressions que puguen resultar ofensives. Per això, en tercer lloc, es proposa un **ús adequat dels pronoms** perquè cada persona es dirigisca a cadascú amb els pronoms que preferisca.

**No hi haurà restriccions de gènere quant a vestimenta**. Així, es permet a totes les persones usar la roba esportiva amb la qual se senten còmodes, sense discriminació per gènere. En cinqué lloc, es farà que els **banys i vestuaris siguen inclusius** de manera que cada persona tindrà dret a utilitzar aquell amb el qual se senta més còmoda i segura. Per a això, en la mesura que siga possible, la instal·lació esportiva disposarà d'espais neutres.

El conjunt de normes també contempla el **consentiment i la privacitat**. En este aspecte, es commina les persones usuàries a no formular preguntes invasives sobre la identitat o vida personal dels altres i, a més, a respectar la privacitat de cada persona en vestuaris i dutxes.

Per descomptat, hi ha un epígraf dedicat a la **igualtat i el respecte en la participació esportiva**: totes les persones poden participar en les activitats esportives sense exclusió ni prejudicis per la seua identitat o expressió de gènere.

Finalment, i en esta mateixa línia, l'octàleg conclou amb **tolerància zero a la discriminació**. Per això no es permeten insults, burles, actituds homofòbiques, transfòbiques o qualsevol mena de discriminació en les dependències.

Esta iniciativa se suma a la que ja es va llançar el passat dia 4 de febrer, quan [**es van presentar els Espais _LGTBIQ+friendly_ municipals i els casals fallers _LGTBIQ+friendly_**](https://aytosagunto.es/va/actualitat/sagunt-presenta-la-campanya-dels-espais-segurs-i-lliures-d-lgtbi-fobia/). En este cas s'ha esperat al 19 de febrer per a fer coincidir l'ocasió amb la commemoració del Dia Internacional contra l'LGTBI-fòbia en l'Esport, una data en la qual anualment es reivindica la tolerància cap a la diversitat afectiva, sexual i de gènere en l'àmbit esportiu.

**Ajudes per a la integració a través de l'esport**

A més, s'ha inclòs com una acció addicional a les ja previstes en la Setmana de l'Esport de Sagunt. Per este motiu el regidor d'Esports ha anunciat que prompte es publicarà la **convocatòria d'ajudes per a la realització de projectes que promocionen la integració dels col·lectius de la diversitat** a través de l'activitat física i l'esport, emmarcades en la línia institucional dedicada a la matèria, que l'any passat van comptar amb una dotació pressupostària de 4.000 euros.

![](/media/qycbbbjk/c_cartel_lgtbiq-fobia.jpg?width=612.3863636363636&height=850)

*   [](http://www.facebook.com/sharer.php?u=https://aytosagunto.es/va/actualitat/2025-02-19-sagunt-se-suma-al-dia-internacional-contra-l-lgtbi-fobia-en-l-esport/ "Facebook")
*   [](http://twitter.com/share?url=https://aytosagunto.es/va/actualitat/2025-02-19-sagunt-se-suma-al-dia-internacional-contra-l-lgtbi-fobia-en-l-esport/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-02-19-sagunt-se-suma-al-dia-internacional-contra-l-lgtbi-fobia-en-l-esport/ "Linked In")
*   [](mailto:?body=https://aytosagunto.es/va/actualitat/2025-02-19-sagunt-se-suma-al-dia-internacional-contra-l-lgtbi-fobia-en-l-esport/)